CELEX: 32018D1492
Language: hu
Date: 2018-10-02 00:00:00
Title: A Tanács (EU) 2018/1492 végrehajtási határozata (2018. október 2.) a Lett Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról

8.10.2018   
               
               
                  HU
               
               
                  Az Európai Unió Hivatalos Lapja
               
               
                  L 252/42
               
            
         A TANÁCS (EU) 2018/1492 VÉGREHAJTÁSI HATÁROZATA
         (2018. október 2.)
         a Lett Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 193. cikke általános szabályként előírja, hogy a hozzáadottérték-adót (héa) az adóztatandó termékértékesítést vagy szolgáltatást végző adóalany köteles megfizetni az adóhatóságnak.
                  
               
                     (2)
                  
                  
                     A 2006/112/EK irányelv 199a. cikke (1) bekezdésének j) pontja értelmében a tagállamok előírhatják, hogy a félig feldolgozott vasfémek és nemvasfémek értékesítése esetén a héa megfizetéséért felelős személy az az adóalany, akinek a részére az említett termékeket értékesítették (a továbbiakban: fordított adózás). Lettország nem élt ezzel a lehetőséggel.
                  
               
                     (3)
                  
                  
                     Lettország a közelmúltban megállapította, hogy a félig feldolgozott vasfémek és nemvasfémek ágazatában nagy a héacsalások kockázata, és ezért be szeretné vezetni a fordított adózást a szóban forgó termékek belföldi értékesítésére.
                  
               
                     (4)
                  
                  
                     A 2006/112/EK irányelv 199a. cikkének (1) bekezdése úgy rendelkezik, hogy a fordított adózás 2018. december 31-ig, legalább kétéves időszakra alkalmazható. Mivel a kétéves időszakra vonatkozó feltétel már nem teljesülhet, Lettország az említett irányelv 199a. cikke (1) bekezdésének j) pontja alapján nem alkalmazhatja a fordított adózást.
                  
               
                     (5)
                  
                  
                     A Bizottság által 2018. április 9-én iktatott levelében Lettország a 2006/112/EK irányelv 395. cikkének (2) bekezdésével összhangban felhatalmazást kért az említett irányelv 193. cikkétől eltérő különös intézkedés bevezetésére annak érdekében, hogy a félig feldolgozott vasfémek és nemvasfémek értékesítése esetén a vevő legyen köteles megfizetni a héát.
                  
               
                     (6)
                  
                  
                     A 2006/112/EK irányelv 395. cikke (2) bekezdésének második albekezdésével összhangban a Bizottság 2018. május 4-én kelt levelében továbbította a többi tagállam részére Lettország kérelmét, 2018. május 7-én kelt levelében pedig a Bizottság értesítette Lettországot arról, hogy a kérelem elbírálásához szükséges valamennyi információval rendelkezik.
                  
               
                     (7)
                  
                  
                     A Lettország által szolgáltatott információk szerint a fémtermékek ágazatában héacsalási módszereket azonosítottak. Jóllehet már több hagyományos intézkedést is bevezetett annak érdekében, hogy fellépjen a héacsalások ellen, Lettország szükségesnek tartja a félig feldolgozott vasfémek és nemvasfémek értékesítésére vonatkozó fordított adózás bevezetését is annak érdekében, hogy megelőzhető legyen az állami költségvetést érintő héabevétel-kiesés.
                  
               
                     (8)
                  
                  
                     Lettországot ezért fel kell hatalmazni arra, hogy meghatározott ideig fordított adózást alkalmazzon a félig feldolgozott vasfémek és nemvasfémek értékesítésére.
                  
               
                     (9)
                  
                  
                     A különös intézkedésnek nincs kedvezőtlen hatása az Unió héabevételekből származó saját forrásaira,
                  
               ELFOGADTA EZT A HATÁROZATOT:
         
            1. cikk
            A 2006/112/EK irányelv 193. cikkétől eltérve Lettország felhatalmazást kap arra, hogy a félig feldolgozott vasfémek és nemvasfémek értékesítése esetén a vevőt jelölje meg héafizetésre kötelezett személyként.
         
         
            2. cikk
            Ez a határozat a róla szóló értesítés napján lép hatályba.
            Ez a határozat 2018. december 31-én hatályát veszti.
         
         
            3. cikk
            Ennek a határozatnak a Lett Köztársaság a címzettje.
         
         
            Kelt Luxembourgban, 2018. október 2-án.
            
               
                  a Tanács részéről
               
               
                  az elnök
               
               H. LÖGER
            
         
         
            (1)  HL L 347., 2006.12.11., 1. o.